«Эльбрусиада-2017»-м зыхуагъэхьэзыр
«Эльбрусиада-2017» — аращ зэреджэр мы зэхыхьэм. Урысейм АльпинизмэмкIэ и федерацэм зэрыщыжаIамкIэ, мэкъуауэгъуэм и 25-м щегъэжьауэ бадзэуэгъуэм и 3 пщIондэ Iуащхьэмахуэ лъапэ къыщызэрагъэпэщыну Iуэхугъуэхэм нэхъыщхьэ дыдэу хэлъыр альпинизмэмкIэ спортым и дунейпсо классым и мастер, Эверест щэнейрэ дэкIа Душарин Иван я унафэщIу, бгыхэр къэгъэIурыщIэнымкIэ IэщIагъэлI гупышхуэ зэрызэдежьэнурщ.
Европэм и бгы нэхъ лъагэ дыдэм кIэрыхьэнущ Урысейм, Белоруссием, Украинэм, Куржым, Японием, нэгъуэщI къэралхэми я лIыкIуэ 50-м щIигъу.
Iуащхьэмахуэ лъапэ а махуэхэм къыщызэрагъэпэщыну IуэхугъуэфIхэм ящыщ зыуэ щытынущ «Альпинизмэм и школ» проектри зэрылэжьэнур: Урысейм и бгы еджапIэ нэхъыщхьэм и IэщIагъэлI цIэрыIуэхэм цIыхухэр хуагъэсэнущ бгыхэм зэрыдэкIыну Iэмалхэм.
«Эльбрусиада»-р къызэрызэIуахым ехьэлIа гуфIэгъуэ зэхыхьэр мэкъуауэгъуэм и 30-м Азау хуейм щрагъэкIуэкIынущ. Абы и къызэгъэпэщакIуэщ Урысеймрэ КъБР-мрэ АльпинизмэмкIэ я федерацэхэмрэ Альпинизмэм и Евро-Азие зэгухьэныгъэмрэ, Урысейм СпортымкIэ и министерствэр я щIэгъэкъуэну.
ХЬЭТЫКЪУЭ ЩауапцIэ.
